Husein al-Huti

**Husein al-Huti** (; pokrajina Saada, 20. augusta 1959. – pokrajina Saada, 10. septembra 2004.), bio je jemenski političar i zajditski vjerski vođa te osnivač hutijskog pokreta. Kao član jemenskog parlamenta iz Stranke istine od 1993. do 1997., bio je ključna osoba u hutijskoj pobuni protiv jemenske vlade, koja je započela 2004. godine.

## Biografija
Husein al-Huti rođen je 20. augusta 1959. u području Marran, pradomovini plemena Huti, na sjeveru Jemena. Neki izvori navode i 1956. kao godinu njegova rođenja. Područje iz kojega je potjecao činilo je jezgru Jemenske Arapske Republike (Sjeverni Jemen). Njegov otac, Badredin al-Huthi (1926-2010), bio je istaknuti zajditski vjerski učenjak koji je nakratko preuzeo vodstvo hutijskog pokreta nakon sinove smrti. Bio je član jemenske zajditsko-šafijske političke stranke El-Hak ("Istina"). Kada je stranka podržala separatizam Južnog Jemena, postala je meta vlade te je al-Huti, prema nekim navodima, pobjegao najprije u Siriju, a zatim u Iran. Nakon povratka u Jemen raskinuo je veze s El-Hakom i osnovao vlastiti politički pokret "Vjernička mladež" (Šabab el-Muminin, ) 1990. ili 1992. kako bi mlade poučavao zajditskom islamu i njegovoj historiji te oživio zajdizam u pokrajini Saada. Vlada Alija Abdulaha Saleha optužila je al-Hutija da pokušava postati imam, da osniva neovlaštene vjerske centre, da je stvorio oružanu skupinu "Ansar Allah" te da organizira nasilne protuameričke i protuizraelske prosvjede, jer su njegovi sljedbenici smatrali da je jemenska vlada previše povezana sa Sjedinjenim Državama.

Dana 18. juna 2004. jemenska policija uhitila je 640 njegovih sljedbenika koji su prosvjedovali ispred Velike džamije u Sani. Dva dana kasnije jemenska vlada raspisala je nagradu od 55.000 američkih dolara za njegovo hvatanje te pokrenula operaciju s ciljem okončanja njegove navodne pobune. U julu 2004. jemenska vojska ubila je 25 njegovih pristaša i povećala nagradu na 75.500 dolara. Nakon mjeseci borbi između jemenskih sigurnosnih snaga i hutija, 10. septembra 2004. ministarstva unutarnjih poslova i obrane Jemena objavila su da je Husein al-Huti ubijen, zajedno s 20 svojih suradnika, u području Marran u pokrajini Saada.

Dana 5. juna 2013. deseci hiljada jemenskih šijita sudjelovali su u ponovnom pokopu posmrtnih ostataka al-Hutija u Saadi, gdje su bili raspoređeni brojni naoružani pobunjenici. Nova jemenska vlada predala je njegove posmrtne ostatke porodici 28. decembra 2012. kao znak dobre volje u cilju jačanja pregovora o narodnom pomirenju. Prethodna vlada Alija Abdulaha Saleha, koji je odstupio 2012. nakon Jemenske revolucije, prvotno je 2004. pokopala al-Hutija u središnjem zatvoru u Sani kako bi spriječila da njegov grob postane svetište za zajdite. Na pogrebu je sudjelovao i predstavnik jemenskog predsjednika Abdrabuha Mansura Hadija, dok je glasnogovornik hutija optužio vladu da je odbila izdati vize nekim dostojanstvenicima koji su željeli doputovati na ceremoniju te da je uklonila slike al-Houthija postavljene u glavnom gradu. Pokret Huti dobio je ime prema prezimenu porodice al-Huti. Njegova braća Abdul-Malik, Jahija i Abdul-Karim danas su vođe pobunjenika, kao što su to bili i njihova pokojna braća Ibrahim i Abdulhalik.

## Povezano
* Huti
* Hutijska pobuna